Informasjon i forbindelse med gjennomføringen av obligatorisk praksis
Generell informasjon

Praksisplass kan godkjennes i privat sektor ved advokatkontor, bank og forsikringsselskap e.l. Innenfor den offentlige sektor kan praksisplass godkjennes ved dommerkontor, statsadvokatkontor, politikammer, og ved statlige, fylkeskommunale og kommunale kontorer e.l. 
Praksisperioden skal gi innsikt i kontorets arbeidsoppgaver, organisering og saksbehandling; herunder klienters og parters problemoppfatning, praktisk juridisk analyse og fremgangsmåter for å løse sakene.

Relevante arbeidsoppgaver bør være saksutredning, utforming av forslag til brev, prosesskrifter eller avgjørelser m v. Studenten bør trekkes inn i faglige diskusjoner som har tilknytning til de daglige gjøremål ved kontoret. Studenten bør også få være til stede ved konferanser, befaringer, rettsmøter etc. 
I og med at studenten ikke er lønnet skal han/hun ikke brukes som vanlig arbeidskraft. På den annen side er det viktig at studenten yter noe selv, for på den måten å få et bedre innblikk i det som foregår på kontoret.
Veilederen skal første dag gi en generell orientering om kontorets organisasjon og virksomhet. Studenten skal gis en omvisning hvor kontorrutiner, journal- og arkivsystemer etc. blir forklart. Studenten skal anvises en egen normalt utstyrt arbeidsplass ved kontoret. Veilederen skal orientere om taushetsplikt, og studenten skal underskrive taushetserklæring.
Praksisveileder skal påse at studenten redegjør for rettskildebruken. Om nødvendig skal han/hun hjelpe studenten å finne aktuelle rettskilder og forklare bruken av disse. 
Særplass

Fakultetet behandler søknader om særplass først.  Alle søknadene skal delta i loddtrekning som er bestemmende for i hvilken rekkefølge studentene skal velge praksisplass blant de plassene som er til fordeling. Praksisplass tildeles etter studentens valg blant praksisplasser som ikke er tildelt tidligere. Praksisplasser som må holdes av til innvilgede særplasser anses for tildelt i forhold til søkere uten særplass.

Studentene er forpliktet til å sette seg inn i det reglement og de bestemmelser som gjelder obligatorisk utplassering i praksis.

